Kokoomuksen Petteri Orpo moitti veronalennuksia vastustavia oppositiokollegoitaan höpöpuheesta ja haikailusta valtion holhoukseen.

SDP:n Antti Rinne ja Vasemmistoliiton Li Andersson ovat ryöpyttäneet työttömien aktiivimallia ja tivanneet työministeriltä, heikentäisikö tämä työehtojen yleissitovuutta.

Tuorein hallitus-oppositio-kähinä työllisyyspolitiikan ympärillä syntyi Jari Lindströmin (sin.) Helsingin Sanomien (siirryt toiseen palveluun)ja Mustread-lehden (siirryt toiseen palveluun) haastattelusta. Eilen SDP:n puheenjohtaja Antti Rinne ja tänään Vasemmistoliiton puheenjohtaja Li Andersson penäsivät tviiteissään selvyyttä siihen, haluaako Lindström ministerinä heikentää työehtojen yleissitovuutta, kuten he haastatteluista tulkitsivat.

Lindström kiisti epäilyt ja kehotti Rinnettä tarkistamaan luetun ymmärtämistään (siirryt toiseen palveluun). Hän sanoi pohtivansa ylipäänsä millaisia joustoja pitäisi tehdä, jotta työllisyysprosentti voisi nousta 80 prosenttiin.

Orpo vasemmistokollegoille: "Höpö höpö"

Äänensävy ei ollut paljon lauhempi, kun kokoomuksen puheenjohtaja, valtiovarainministeri Petteri Orpo lähetti Anderssonille ja Rinteelle terveiset kokoomuksen puoluevaltuuston kokouksesta lauantaina Helsingin Narinkkatorilla.

– Vasemmisto-opposition kollegoilla tuntuu olevan semmoinen käsitys, että ne ovat valtion rahoja, joista vain annetaan ihmisille. Höpö höpö.

Orpo piti yleisölle Narinkkatorilla avoimen puheen ennen kokoomuksen puoluevaltuuston kokousta. Roni Rekomaa / Lehtikuva

Kokouspuheessaan Orpo puolusti hallituksen aktiivimallia ja vasemmiston moittimia tuloveron alennuksia.

– Ne (verot) on ihmisten tienaamia rahoja, joista haluamme ottaa mahdollisimman vähän, jotta kannattaa tehdä töitä, opiskella, kehittää itseään, nousta aamulla ja mennä töihin, Orpo sanoi.

Yleissitovuuden heikentämiskeskusteluun Orpo totesi Lindströmin tavoin, ettei se ole asialistalla tällä hallituskaudella, mutta työn joustavuutta tulisi lisätä.

Aktiivimallin korjauksiin kymmeniä miljoonia

Aktiivimallin ongelmien korjaamiseksi Orpo lupasi ylimääräistä rahaa TE-toimistojen työvoimapalveluihin. Yle selvitti eilen, että yhdellä TE-toimiston virkailijalla voi olla jopa tuhat asiakasta.

Apuna on viime vuoden työvoimapoliittisista varoista säästyneet 70 miljoonaa euroa, joista Orpo lupasi käyttää tänä vuonna sen verran, että määrä "riittää".

– Tiedetään, että malliin tarvitaan lisää rahaa, jotta palveluita todella on saatavilla työttömille.

– Jos tulee kohtuuttomia tilanteita, korjataan mallia, Orpo sanoi.

Kohtuuttomana tilanteena Orpo pitää sitä, että työnhakijaa rankaistaan omasta aktiivisuudesta huolimatta, jos esimerkiksi työvoimapalveluita ei ole tarjolla. Riittävien palveluiden takaamisesta ovat huomauttaneet niin perustuslakivaliokunta lausunnosssan kuin oikeuskanslerikin.

– En usko, että kovin suurista korjauksista on kyse, Orpo arvioi.

Lännen Media (siirryt toiseen palveluun)kirjoitti tänään, että vaikeimmin työllistyvien osalta aktiivimallin on tehoton, ja malli voi kasvattaa Kelan maksamien toimeentulotuen kustannuksia.

Juha Sipilä Heikki Saukkomaa / Lehtikuva

Pääministeri houkutteli yrittäjiä aktiivitalkoisiin

Myös pääministeri Juha Sipilä vetosi tänään ikkunatehtaan avajaisissa työnantajia mukaan aktivointitalkoisiin. Valtioneuvoston tiedotteessa (siirryt toiseen palveluun) Sipilä kannustaa Kaskipuu-firman avajaisissa yrittäjiä kertomalla, miten runsaan sadan euron kuukausipanostuksella yritys saa työttömän henkilön tekemään tarpeellista työtä kuuden tunnin ajaksi kuukaudessa.

– Kannustan yrittäjiä tarttumaan tähän tilaisuuteen. Kohteita varmasti löytyy joka yrityksestä. Työttömälle nämä lyhyetkin pestit voivat merkitä unelmaduuniin vievän polun aukeamista, Sipilä totesi valtioneuvoston tiedotteessa.